Луол Денг је рођен у граду Ваву 1985. године у тадашњем Судану, као члан племена Динке. Његов отац Алдо га је још као малог повео са собом у Египат, бежећи од Другог суданског грађанског рата. Тамо су упознали бившег НБА центра Мануте Бола, који је већ учио кошарци Луоловог старијег брата Аџоу Денга. Након што су добили политички азил, преселили су се у Лондон. У Британији Денг се интересовао и за фудбал, али је наставио да се бави кошарком. Са тринаест година наступао је за омладинску репрезентацију Енглеске на квалификационом турниру где је постизао у просеку 40 поена. На Европском првенству за омладинце водио је Енглеску до финала, са просеком од 34 поена по утакмици. Изабран је за најкориснијег играча турнира.